Document ID: /roh_data/filtered/fineweb-2-filterrobots_roh.jsonl.gz/5317

Il favrer 2018 era la populaziun da Zernez vegnida infurmada dal CEO da San Murezzan, Gerhard Walter, e da la directura, Martina Stadler, davart ils avantatgs d’ina collavuraziun turistica vers l’Engiadin’Ota u Bassa.
A la radunanza communala da mesemna saira è crudada la decisiun: Cun 114:105 vuschs ha il suveran da Zernez decis da terminar la collavuraziun cun la destinaziun turistica Engadin St.Moritz e da collavurar en avegnir cun la DMO TESSVM SA. La suprastanza communala aveva pledà per collavurar cun l’Engiadina Bassa, la cumissiun da turissem per ina collavuraziun cun l'Engiadin'Ota.
Finanzas e Parc Naziunal arguments centrals
Oravant tut l'argument che la destinaziun Engiadina Scuol Samignun Val Müstair s’identifitgeschia pli ferm cul Parc Naziunal Svizzer ,pudess esser stà decisiv, ma era il tema finanzas ha dà da discurrer.
Zernez cun sias fracziuns Brail, Zernez, Susch e Lavin genereschan radund 120’000 pernottaziuns ad onn. Cun collavurar vers engiu ston els en l'avegnir sa participar cun custs da 440’000 francs per il marketing. La participaziun vers San Murezzan avess custà 630’000 francs.
Spera quel import da marketing èn budgetads 220’000 francs per il biro d’infurmaziun da Zernez.
RR novitads 06:00